292 lóerővel gyorsul az új zöld BMW - JÁRMŰIPAR.HU
augusztus 22, 2019 járműipar.hu Autó, Újdonságok 0
A bajorok a legkorszerűbb BMW eDrive hajtáslánc-technológia innovációit egy négyhengeres benzinmotorral párosították, hogy a BMW 330e limuzin új generációja jelentősen intenzívebb sportosságról tegyen tanúbizonyságot. Az alapfelszereltségként kínált xtraboost teljesítménynövelő funkció – amely ebben a modellben ünnepli világpremierjét – eközben átmenetileg 215 kW-ra / 292 lóerőre képes növelni a plug-in hibrid hajtáslánc-technológia maximális rendszerteljesítményét. A plug-in hibrid hajtáslánc-technológia a 2.0 liter hengerűrtartalmú, négyhengeres benzinmotor 135 kW / 184 lóerő maximális teljesítményét az elektromos motor 83 kW / 113 lóerő maximális teljesítményével egyesíti, amelyhez 420 Nm kombinált csúcs forgatónyomaték társul.
Az xtraboost teljesítménynövelő funkció átmenetileg, maximum 10 másodpercen keresztül 30 kW / 40 lóerő teljesítmény-többlettel toldja meg a belsőégésű erőforrás és az elektromos motor 185 kW / 252 lóerő maximális rendszerteljesítményét. Az új BMW 330e limuzin 5,9 másodperc alatt gyorsul fel álló helyzetből 100 kilométer/órás tempóra, végsebessége pedig 230 kilométer/óra. Elektromos módban akár 140 kilométer/órás sebességgel is képes haladni.
Az új BMW 330e limuzin elektromos motorját helytakarékossági okokból a nyolcfokozatú automatikus váltóba építették be a mérnökök. Fékezéskor az elektromos motor generátorként működik és a fékezési energiát táplálja vissza a nagyfeszültségű akkumulátorba. Az energiatároló egység emellett hagyományos háztartási aljzatról is feltölthető. a fedélzeten található 12 voltos csatlakozókat is a lítium-ion akkumulátor látja el energiával, így nincs szükség a belsőégésű erőforrással hajtott modellekben megszokott generátorra.
2019 novemberétől az új BMW 330e limuzin opcionális extrafelszereltségi tételei között az elektromosan működtethető vonóhorog is megjelenik, a plug-in hibrid hajtáslánccal szerelt új BMW 3-as limuzin mögé maximum 750 kilogramm súlyú vontatmány csatlakoztatható.
A BMW az Év Zöldautója 2020 díjra az 530e hibridet, a Magyarország Autója 2020 díjra a BMW 3-ast és az X5-öst jelölte.